Morgs

Morgs (no  – ‘apskates vieta’, sākotnēji Parīzē apzīmējot vietu, kur publika varēja aplūkot neidentificētus līķus) ir specializēta telpa vai iestāde, kurā tiek uzglabāti mirušo ķermeņi līdz apbedīšanai, kremācijai vai turpmākai medicīniskai un tiesu ekspertīzei. Morga funkcijas un organizatoriskā struktūra atšķiras atkarībā no valsts, tiesību sistēmas un veselības aprūpes organizācijas, taču pamatuzdevumi parasti ietver līķu uzglabāšanu zemā temperatūrā, identifikāciju, sekciju (autopsiju) veikšanu un pierādījumu saglabāšanu kriminālizmeklēšanas vajadzībām.

 Vēsturiskā attīstība 
Morgu pirmsākumi saistāmi ar viduslaiku un agrīno jauno laiku pilsētām Eiropā, kur tika izveidotas īpašas telpas neidentificētu līķu publiskai apskatei, lai veicinātu atpazīšanu. Plaši pazīstams ir Parīzes morgs pie Sēnas, kas 19. gadsimtā kļuva par sabiedrībā zināmu institūciju. 19. gadsimta otrajā pusē līdz ar modernās tiesu medicīnas attīstību morgi arvien vairāk tika integrēti slimnīcu un universitāšu struktūrās kā patoloģijas un tiesu medicīnas nodaļas.  Medicīnas izglītībā autopsijas tradicionāli uzskatītas par nozīmīgu zināšanu avotu par slimību patoanatomiju un veicināja patoloģijas attīstību kā medicīnas nozari. 

19. gadsimtā izveidojās īpaši gaidīšanas morgi, kas bija īpaši projektēti, lai apstiprinātu mirušo personu patieso nāvi. Pirms mūsdienu nāves apstiprināšanas metožu parādīšanās cilvēki baidījās, ka viņi tiks apglabāti dzīvi. Lai mazinātu šādas bailes, nesen mirušie kādu laiku tika izvietoti gaidīšanas morgos, kur apkalpotāji vēroja dzīvības pazīmes. Gaidīšanas morgi vispopulārāki bija Vācijā, un tie bieži vien bija lielas, greznas zāles. Pirms apbedīšanas līķiem ļāva daļēji sadalīties. Pie līķiem tika piesiets zvans, lai brīdinātu pavadoņus par jebkādu kustību. Tomēr nav dokumentētu gadījumu, kad cilvēks šādā veidā būtu izglābts no nejaušas apbedīšanas.Roach, Mary (2003). Stiff: The Curious Lives of Human Cadavers. W. W. Norton & Company. ISBN 978-0-393-32482-2.

Attīstoties mikrobioloģijai un sabiedrības veselības principiem, morgu infrastruktūra tika uzlabota, ieviešot aukstuma iekārtas, ventilācijas sistēmas un higiēnas standartus, lai novērstu infekcijas riskus un palēninātu ķermeņu sadalīšanos. 20. gadsimtā morgs kļuva par neatņemamu slimnīcu, tiesu medicīnas institūtu un katastrofu pārvaldības sistēmu sastāvdaļu.

 Funkcijas un darbība 
Morga pamatfunkcija ir mirušo ķermeņu uzglabāšana kontrolētā vidē. Parasti tiek izmantotas aukstumkameras ar temperatūru aptuveni no +2 līdz +4 °C, lai palēninātu autolīzi un pūšanas procesus. Ilgstošākai uzglabāšanai var izmantot saldētavas ar zemāku temperatūru.Morgan, Oliver (2006). Management of Dead Bodies after Disasters: A Field Manual for First Responders. Pan American Health Organization. p. 49. ISBN 92-75-12630-5.

Otrs būtisks uzdevums ir autopsiju veikšana. Autopsija (no grieķu valodas autopsia – ‘paša redzēšana’) ir medicīniska izmeklēšana, kuras laikā tiek sistemātiski izpētīts mirušā ķermenis, lai noteiktu nāves cēloni un mehānismu. Pastāv klīniskā autopsija (medicīniskiem un izglītojošiem mērķiem) un tiesu medicīniskā autopsija, ko veic aizdomīgu, vardarbīgu vai nezināmu nāves apstākļu gadījumā. 

Tiesu medicīnas morgos tiek nodrošināta arī pierādījumu saglabāšana, fotofiksācija, paraugu ņemšana (piemēram, toksikoloģiskām analīzēm) un ķermeņa identifikācijas procedūras. Identifikācijā var izmantot pirkstu nospiedumus, zobu kartes, DNS analīzi un citas metodes. Masveida katastrofu gadījumos morgs var tikt organizēts kā pagaidu struktūra ar starptautiski atzītām identifikācijas procedūrām.

 Organizatoriskā struktūra 
Morgi var atrasties dažādās institucionālās struktūrās. Slimnīcu morgi parasti ir pakļauti patoloģijas nodaļai un nodrošina klīnisko autopsiju veikšanu, kā arī ķermeņu uzglabāšanu līdz nodošanai apbedīšanas uzņēmumiem. Tiesu medicīnas morgi parasti darbojas pie tiesu medicīnas institūtiem vai prokuratūras struktūrām un ir iesaistīti kriminālizmeklēšanā. Dažās valstīs pastāv arī municipālie morgi, kas apkalpo plašāku teritoriju un sadarbojas ar policiju un veselības dienestiem.

Personāls morgā parasti ietver patologus vai tiesu medicīnas ārstus, morga tehniķus, sanitārus un administratīvo personālu. Darbinieku pienākumos ietilpst ķermeņu pieņemšana, dokumentēšana, sagatavošana autopsijai, tehniska palīdzība sekcijas laikā, higiēnas un drošības prasību ievērošana. Darbs morgā saistīts ar stingriem bioloģiskās drošības un ētikas standartiem, tomēr tas neizslēdz skandālus ar nekrofili orientētām personām.

 Katastrofu medicīna 
Kritiskā situācijā jebkura atdzesēta telpa, kas ir pietiekami ietilpīga, lai tajā ietilptu cilvēks, var kalpot kā pagaidu morgs. Praksē valdības ārkārtas situāciju gatavības procedūras parasti paredz piemērotas publiskas telpas, piemēram, slidotavas, kas kalpo kā morgi, ja tādas valstī ir. Alternatīvi, kā morgi dažreiz tiek izmantotas kravas automašīnas ar saldētavām, kuru priekšrocība ir mobilums, tādējādi ietaupot slogu, kas saistīts ar vietējo morgu neesamību vai pārpildītību.

Lai gan pagaidu morgi parasti tiek izveidoti atsevišķām lokālām katastrofām, COVID-19 pandēmijas dēļ visā pasaulē tika izveidoti daudzi pagaidu morgi, tai skaitā pazemes stāvvietās, teltīs vai uz kuģiem, un vispārējo baiļu dēļ pirmajos pandēmijas mēnešos mirušie bieži netika izņemti apbedīšanai, kas vēl vairāk pārslogoja morgus smagāk cietušos reģionos, kā Ziemeļitālijā.

 Juridiskie un ētiskie aspekti 
Morga darbību regulē valsts normatīvie akti par veselības aprūpi, sabiedrības veselību un kriminālprocesu. Tiesu medicīniskās autopsijas parasti tiek veiktas, pamatojoties uz izmeklēšanas iestāžu lēmumu, savukārt klīniskajām autopsijām bieži nepieciešama radinieku piekrišana, izņemot gadījumus, kad likums nosaka citādi.

Ētiskie principi ietver cieņpilnu attieksmi pret mirušā ķermeni, konfidencialitāti un reliģisko tradīciju ievērošanu, cik tas savienojams ar izmeklēšanas vajadzībām.

Daudzās valstīs mirušā ģimenei ir jāveic apbedīšana tuvākajās dienās pēc nāves, bet dažās valstīs ir ierasts, ka apbedīšana notiek dažas nedēļas vai mēnešus pēc nāves. Tāpēc tur līķi tiek uzglabāti aukstumā slimnīcā vai bēru namā ilgstoši līdz apbedīšanai.

 Atsauces 

 Ārējās saites 

Kategorija:Medicīna
Kategorija:Nāve
Kategorija:Kriminoloģija